KWG ทุ่ม 25.50 ลบ. ซื้อหุ้น 51% ใน “เอ็นวีวี ดีเวลอปเมนท์” คาดแล้วเสร็จธ.ค.นี้
KWG ทุ่มงบ 25.50 ลบ. ซื้อหุ้น 51% ใน "เอ็นวีวี ดีเวลอปเมนท์" หรือ NVV  คาดแล้วเสร็จธ.ค.นี้
28 พ.ย. 2559

บริษัทคิง ไว กรุ๊ป (ประเทศไทย) หรือ KWG ระบุว่า ที่ประชุมคณะกรรมการเมื่อวันศุกร์ (25 พ.ย.) อนุมัติให้ซื้อหุ้น 51% ในบริษัท เอ็นวีวี ดีเวลอปเมนท์ จำกัด (NVV) มูลค่ารวม 25.5 ล้านบาท ซึ่งคาดว่าจะดำเนินการแล้วเสร็จภายในเดือนธ.ค.59 โดยเป็นการซื้อจากนายณรงค์ศักดิ์ พุทธพรมงคล นายกิตติพงศ์ พุทธพรมงคล และนายสุทธิพงศ์ พุทธพรมงคล
นอกจากนี้ในการเข้าลงทุนดังกล่าว ฝ่ายบริหารจัดการได้รับมอบหมายให้เป็นผู้มีอำนาจในการเจรจา ลงนาม และเข้าทำสัญญาซื้อขายหุ้น 51% ของหุ้นทั้งหมดใน NVV กับผู้ขายหุ้นทั้ง 3 ราย รวมถึงเอกสาร ตราสารอื่นๆ ที่เกี่ยวข้องกับสัญญาซื้อขายหุ้น ตลอดจนการดำเนินการอื่นใดอันจำเป็นและเกี่ยวเนื่องกับการเข้าทำรายการดังกล่าวเพื่อให้บรรลุผลตามมติ
ทั้งนี้ หากมีการดำเนินการจนบรรลุวัตถุประสงค์ภายใต้เงื่อนไขบังคับก่อนแห่งสัญญาซื้อขายหุ้นเป็นที่พอใจต่อบริษัทแล้ว ที่ประชุมอนุมัติให้บริษัทเข้าลงนามในสัญญาร่วมทุนกับนายณรงค์ศักดิ์ พุทธพรมงคล ซึ่งเป็นผู้ถือหุ้น NVV อีกฝ่ายหนึ่งในสัดส่วน 51:49 โดยสัญญาร่วมทุนดังกล่าวเป็นผลสืบเนื่องมาจากการประสบความสำเร็จในการเข้าซื้อหุ้น 51% ใน NVV
โดยมีวัตถุประสงค์จะใช้บริษัท NVV เป็นตัวขับเคลื่อนการพัฒนาโครงการลงทุน คู่สัญญาร่วมทุนทั้งสองฝ่ายจะร่วมกันกำหนดหน้าที่ความรับผิดชอบของแต่ละฝ่าย รวมถึงเรื่องการพิจารณาให้ความช่วยเหลือทางการเงินแก่ NVV ให้เป็นไปตามสัดส่วนการถือหุ้นคือ 51:49 NVV จะเป็นการร่วมมือกันของผู้ถือหุ้น เพื่อการพัฒนาโครงการที่มีศักยภาพ เช่น การบูรณาการระบบอุตสาหกรรมเข้าด้วยกัน บนที่ดินที่ตั้งอยู่บนถนนพหลโยธิน จังหวัดพระนครศรีอยุธยา